Enevælde: kongemagt og selviscenesættelse

Enevælden blev indført i Danmark i 1660. Danmark blev gjort til et *arverige*; fra da af tiltrådte en konge automatisk efter en anden konges død uden at forhandle betingelser med adelen eller borgerskabet først. Kongen (først Frederik den 3. og senere hans arvinger) gav al magt til sig selv og fremstillede sig selv som direkte valgt af Gud: "konge af Guds nåde". Kongen blev altså Guds nærmeste repræsentant på jorden, hvilket gjorde det svært for befolkningen at sætte spørgsmålstegn ved kongens position. Den magt, som enevælden gav, fik folk omkring kongen til at bukke og skrabe. De kongelige iscenesatte deres eksklusive livsstil ved hjælp af dyre beklædningsgenstande, smykker, overdådige slotte og smukt anlagte haver. Alle disse herligheder pegede på kongens magt og fuldkommenhed. På den måde blev kongen nærmest en guddommelighed i sig selv.

# Barokken: en litterær periode og stil

# SIDENS INDHOLD

Perioden fra ca. 1650 til 1720 kaldes i den danske litteratur for Barokken. Ordet barok betyder uregelmæssig, vild, overdreven, effektjagende. Så den barokke litteratur følger tidens ånd med det pyntede og det pompøse. Barokken er en skrivestil, der - ligesom de kongelige i deres vilde livsstil - har fokus på formen. Den svulmende form kan karakteriseres som en barok skrivestil.

Og hvem læste så litteratur i 1600-tallet? Ganske få kunne læse, så publikummet var især kongelige, adelige og præster. Litteraturens funktion var at hylde de øverste i samfundet og den religion, som understøttede magtforholdene i samfundet. Digteren fabrikerede fx digte til kongen og var økonomisk afhængig af ham. Ytringsfriheden var begrænset til at rose de øverste figurer på kransekagen. På den måde blev digteren opfattet som en slags håndværker, der lavede litteratur til bestemte lejligheder, der skulle fejres overdådigt og pompøst. Disse digte kaldes for *lejlighedsdigt*e.

Periodens store digter var Thomas Kingo (1634-1703). Hans forældre var fattige, men Kingo fik alligevel en boglig uddannelse som præst, og allerede da han var i starten af 40'erne, blev han biskop. Kingo havde et godt håndelag for lyrik. Han skrev religiøse salmer med modsætninger mellem sorg og glæde, jorden og himlen. Salmerne hyldede kirken og den kristne tro. Indirekte hædrer salmerne også enevældskongen, for han var indsat af Gud. Meget få kunne som nævnt læse dengang, men hvis man som almindelig borger eller bonde gik i kirke, kunne man lytte til ordene. Hvis man i dag kigger i en salmebog i kirken, er et meget stort antal af salmerne skrevet af Kingo.

Kingo havde en høj stjerne hos magthaverne og en god næse for at fremme sin egen karriere ved at skrive *hyldestdigt*e til de kongelige og de adelige. Sådan et hyldestdigt kunne fx starte med en hilsen til kongen: "Allernådigste Herre og Konge". I et digt, hvor Kingo vil bede om hjælp, lyder det: "Allerinderligste og underdanigste suk og søgning hos vor allernådigste herre og konge". Det er et sprog, som virker noget overdrevet set med nutidens øjne.

Vanitas: Husk at du skal dø!

Barokken er en periode præget af store *kontraster*. På den ene side har barokken fokus på det pyntede sprog og den luksuriøse livsstil (i hvert fald hos den øverste samfundsklasse), men samtidig er der en erkendelse af, at pragten ikke varer evigt. Der var i perioden en tydelig skelnen mellem *det jordiske, flygtige liv* og *det himmelske, evige liv*. Det viste man i periodens litteratur og især malerier med et symbol, der kaldes *vanitas*.

Vanitas er latin og betyder *forfængelighed* eller *forgængelighed*. Alle jordiske glæder som rigdom og skønhed er udtryk for forfængelighed, for det er kun kortvarige glæder, som vil gå tabt, når vi dør. De typiske *vanitassymboler* er genstande, som let forsvinder eller som er skrøbelige. Det er fx slukkede stearinlys, frugter, blomster, dødningehoveder, bobler eller ting af glas, som skal minde modtageren om, at livet på jorden blot er en midlertidig og forgængelig passage.